## Odluka Ustavnog suda Republike Hrvatske broj: U-II-63/1998

### NN 14/1998 (3.2.1998.), Odluka Ustavnog suda Republike Hrvatske broj: U-II-63/1998

# **USTAVNI SUD REPUBLIKE HRVATSKE**

Ustavni sud Republike Hrvatske, u sastavu Jadranko Crnić, predsjednik
Suda te suci Zdravko Bartovčak, dr. Velimir Belajec, dr. Nikola Filipović,
mr. Vojislav Kučeković, Jurica Malčić, mr. Hrvoje Momčinović, Ivan Marijan
Severinac i Mladen Žuvela, odlučujući temeljem članka 15. stavak 2. Ustavnog
zakona o Ustavnom sudu Republike Hrvatske u predmetu ocjene ustavnosti
i zakonitosti, na sjednici održanoj dana 28. siječnja 1998. godine, donio
je slijedeću

## **ODLUKU**

I. Pokreće se postupak za ocjenu ustavnosti i zakonitosti i ukida se
odredba članka 4. stavak 1. Odluke o privremenom poslovničkom radu Gradskog
vijeća Grada Ploče ("Službeni glasnik Grada Ploče", broj 1/93) u dijelu
koji glasi: "..., s tim da je na sjednici Vijeća utvrđena nazočnost najmanje
dvije trećine svih vijećnika Gradskog vijeća."

II. Ova će se odluka objaviti u "Narodnim novinama" i u "Službenom glasniku
Grada Ploče".

Obrazloženje

Odredbom članka 4. stavak 1. Odluke o privremenom poslovničkom radu
Gradskog vijeća Grada Ploče ("Službeni glasnik grada Ploče", broj 1/93)
propisano je da je Gradsko vijeće konstituirano danom kojeg se sastalo
na prvo zasjedanje sazvano od dotadašnjeg predsjednika Skupštine općine
Ploče, s tim da je na sjednici Vijeća utvrđena nazočnost najmanje dvije
trećine svih vijećnika Gradskog vijeća.

Člankom 5. Ustava Republike Hrvatske utvrđeno je da u Republici Hrvatskoj
zakoni moraju biti u suglasnosti s Ustavom, a ostali propisi i s Ustavom
i sa zakonom te da je svatko dužan držati se Ustava i zakona i poštivati
pravni poredak Republike.

Ustav Republike Hrvatske u odredbama članka 128., 129., 130. i 131.
regulira ustrojstvo lokalne samouprave i uprave, pa između ostalog, jamči
pravo na lokalnu samoupravu, određuje da se o lokalnoj samoupravi donosi
zakon, a da se ustrojstvo i djelokrug tijela jedinica lokalne samouprave
uređuje njihovim statutom a u skladu sa zakonom.

Odredba članka 24. Zakona o lokalnoj samoupravi i upravi ("Narodne novine",
broj 90/92, 94/93 i 117/93) propisuje da je za donošenje odluka u predstavničkom
tijelu jedinice lokalne samouprave potrebna većina glasova, ukoliko je
na sjednici nazočna većina članova tog tijela. Za donošenje statuta, proračuna
i završnog računa taj zakon propisuje apsolutnu većinu glasova, te daje
mogućnost da se poslovnikom predstavničkog tijela odrede i druga pitanja
o kojima će se odlučivati apsolutnom većinom.

Zakonom o izmjenama i dopunama Zakona o izboru članova predstavničkih
tijela jedinica lokalne samouprave i uprave ("Narodne novine", broj 59/96),
člankom 40., regulirano je konstituiranje predstavničkih tijela novoustrojenih
jedinica lokalne samouprave i uprave na način da sjednici mora biti nazočna
natpolovična većina svih članova predstavničkog tijela, dok se kod konstituiranja
predstavničkih tijela ranijih općina odnosno gradskih vijeća novoustrojenih
gradova, traži broj članova koji je bio propisan dotadašnjim statutom ili
drugim općim aktom općine. U slučaju da to nije bilo propisano, Zakon određuje
apsolutnu većinu članova.

Ustavni sud Republike Hrvatske utvrdio je da je odredba članka 4. stavak
1. Odluke o privremenom poslovničkom radu Gradskog vijeća Grada Ploče (nastavno:
Odluka) u dijelu koji je naveden pod točkom I. izreke suprotna Ustavu Republike
Hrvatske, kao i navedenim zakonima iz slijedećih razloga:

Budući da se, slijedom naprijed spomenutih ustavnih odredbi, zakonima
i podzakonskim aktima o lokalnoj samoupravi i upravi jamči pravo na lokalnu
samoupravu, jasno proizlazi da je protuustavno svako ograničavanje ili
otežavanje ostvarivanja tog prava. Propisivanjem dvotrećinske većine kao
uvjeta za konstituiranje predstavničkog tijela jedinice lokalne samouprave
bitno se otežava ostvarivanje ovog ustavnog prava.

Naime, kako je vidljivo i iz navedenih odredaba Zakona o lokalnoj samoupravi
i upravi te Zakona o izmjenama i dopunama Zakona o izboru članova predstavničkih
tijela jedinica lokalne samouprave i uprave, zakonodavac ni u sferi donošenja
odluka, niti u sferi konstituiranja predstavničkih tijela nije predvidio
dvotrećinsku većinu već, ili relativnu, ili apsolutnu taksativno utvrđujući
slučajeve kada je za donošenje odluke potrebna apsolutna većina glasova
(statut, proračun i završni račun) ostavljajući mogućnost da se poslovnikom
odrede i druga pitanja - a što svakako može biti i pitanje samog konstituiranja
predstavničkog tijela - o kojima se može odlučivati apsolutnom većinom,
ili ne i dvotrećinskom.

Isključivo natpolovična većina svih članova predstavničkog tijela predviđena
je i za valjano konstituiranje predstavničkih tijela jedinica lokalne samouprave
i uprave time da, uvjetno rečeno, postoji izuzetak sadržan u odredbi kojom
se propisuje da je za konstituiranje predstavničkih tijela novoustrojenih
gradova mjerodavan njihov, do tada važeći, opći akt, odnosno broj nazočnih
članova propisan tim aktom. Činjenica, međutim, da pojedini takvi akti
sadrže odredbu o dvotrećinskoj većini, ne znači da je takva odredba zakonita.
Upravo suprotno, nezakonita je, ali zakonodavac nema mogućnosti derogirati
nezakonitu odredbu statuta ili poslovnika. Stoga tu mogućnost ima ovaj
Sud.

Zbog navedenog osporavana je odredba članka 4. stavak 1. Odluke u suprotnosti
s odredbama članaka 5., 128. i 129. stavak 2. Ustava Republike Hrvatske,
kao i sa odredbama članka 24. Zakona o lokalnoj samoupravi i upravi.

Slijedom toga, Ustavni je sud Republike Hrvatske, temeljem odredbe članka
15. stavak 2. Ustavnog zakona o Ustavnom sudu Republike Hrvatske ("Narodne
novine", broj 13/91, nastavno: Ustavni zakon) sam pokrenuo postupak za
ocjenu ustavnosti i zakonitosti ovog propisa, a temeljem odredaba članaka
125. i 126. Ustava Republike Hrvatske, te članka 22. Ustavnog zakona donio
odluku kao u izreci.

Odluka o objavi temelji se na odredbi članka 20. Ustavnog zakona.

Broj: U-II-63/1998
Zagreb, 28. siječnja 1998.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Odluka, NN 14/1998-218